তাঁর সৃষ্টিকাল বাংলা গদ্যসাহিত্যের এক অত্যুজ্জ্বল পর্ব। বাংলা ভাষার প্রতি তাঁর যে গভীর শ্রদ্ধা ও ভালোবাসা, তারই বহিঃপ্রকাশ ঘটেছে তাঁর লেখনীর মুখে। বাংলা তাঁর হৃদয়ানুভূতির ভাষা, তাই অন্তর-উপলব্ধির প্রকাশে তিনি বাধাহীন। স্বসৃষ্ট গদ্যের ঝংকার তাঁর নিজের কানেই মধুর শোনায়, স্মরণে রাখেন বুদ্ধদেব বসুর উক্তি : ‘Trust your ear’।৮ এই বিশ্বাসযোগ্যতা প্রতিস্থাপনেই বাংলা গদ্যসাহিত্যকে, দিনালেখ্যধর্মী রচনা আঙ্গিককে, রম্যরচনাকে নতুনতর মাত্রায় নিয়ে যেতে পেরেছিলেন তিনি। তাঁর রচনার প্রতি ভাষাচার্য সুনীতিকুমার চট্টোপাধ্যায়ের মন্তব্য সার্থক ও যথাযথ : ‘What I admire very much is your command over all styles of Bengali, including mussal-mani Bengali.’৯